TNDTลุ้นธุรกิจเทิร์นอะราวด์ปีหน้า
TNDT หวังปี 2555 พลิกกลับมาเติบโตสูงอีกครั้ง
6 ก.ย. 2554

TNDT หวังปี 2555 พลิกกลับมาเติบโตสูงอีกครั้ง 
หลังประคองตัวตลอด 12 ปี ชูกลยุทธ์รับงานต่างประเทศด้วยวิธีร่วมทุนลาวพม่าเวียดนามสิ้นปีนี้
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) ประกอบธุรกิจตรวจสอบและทดสอบทางวิศวกรรมความปลอดภัย เปิดเผยว่า ปี 2555 มั่นใจว่าบริษัทจะกลับมาเป็นบริษัทที่มีผลประกอบการเติบโตสูงอีกครั้ง หลัง 12 ปีที่ผ่านมา บริษัทต้องใช้คำว่าประคองตัวให้อยู่รอดได้ เพราะมีปัญหาการเมืองและอุตสาหกรรมตรวจสอบในประเทศเริ่มอิ่มตัว
ปัจจุบันบริษัทหันไปรับงานตรวจสอบความปลอดภัยต่างประเทศ โดยเฉพาะในภูมิภาคเอเชียมากขึ้น ซึ่งล่าสุดเพิ่งร่วมทุนกับบริษัทที่สาธารณรัฐประชาธิปไตยประชาชนลาว ซึ่ง TNDT ถือหุ้น 70% บริษัทลาว 30% และคาดว่าไตรมาส 4จะเห็นการร่วมทุนในพม่าและเวียดนามได้ ส่งผลให้ปีหน้าบริษัทจะมีสัดส่วนรายได้จากต่างประเทศที่เติบโตอย่างมีนัยสำคัญจากปีนี้อยู่ที่ 5%
“บริษัทจะกลับมาเทิร์นอะราวด์สูง แต่ขอเวลา 3-4 เดือนก่อน ว่าธุรกิจที่กำลังเจรจาอยู่มีความคืบหน้าในทิศทางใด และจาก 12 ปีที่ผ่านมา บริษัททำธุรกิจยากลำบาก ต้องหันมาใช้กลยุทธ์ดำเนินธุรกิจที่ครบวงจรมากขึ้น โดยพยายามเชื่อมต่อทั้งงานด้านโครงสร้างพื้นฐานสาธารณูปโภคและงานพลังงานทางเลือกเข้าด้วยกัน” น.ส.ชมเดือน กล่าว
นอกจากนี้ การรับงานในประเทศ บริษัทได้เริ่มหันมาใช้วิธีเป็นผู้รับงานโดยตรงจากผู้ว่าจ้าง ทำให้ได้อัตรากำไรขั้นต้นที่ดี
สำหรับรายได้ปี 2554 คาดว่าทำได้ตามเป้าหมายที่ 300 ล้านบาท จากครึ่งปีแรกมีรายได้ 134 ล้านบาท เมื่อรวมกับงานที่รอรับรู้รายได้ในปีนี้ 150 ล้านบาท และมีงานที่อยู่ระหว่างการเสนอราคาอีก 50 ล้านบาท